## Medi Ambient publica els criteris per a adjudicació de places en campaments en períodes de màxima afluència

*** Els interessats han de presentar les sol·licituds durant el mes de gener**

La Conselleria de Medi Ambient, Aigua, Infraestructures i Territori ha publicat els criteris per a l’adjudicació de les places en campaments en períodes de màxima afluència, que són els compresos en Setmana Santa i Pasqua (entre el 25 de març i el 8 d’abril), així com els mesos de juliol i agost de 2024.

Els interessats han de presentar les sol·licituds durant el mes de gener en el registre electrònic de la Conselleria, mitjançant el procediment que està disponible en l’[enllaç següent](https://www.gva.es/va/inicio/procedimientos?id_proc=G14492).

Estos campaments són infraestructures situades en terreny forestal amb servicis per a l’estada durant el dia i la nit, on és possible pernoctar amb tendes de campanya durant un màxim de 15 dies consecutius.

En l’actualitat, la Comunitat Valenciana disposa de tretze instal·lacions i un total de 1.050 places habilitades per a l’acampada de grups organitzats, gestionades per la Generalitat. A més, la majoria d’estos campaments tenen una capacitat per a huitanta usuaris i poden ser ocupats per grups i organitzacions sense ànim de lucre de caràcter educatiu, social o mediambiental.

**Barems**

Una vegada presentades les sol·licituds, s’examinaran per a puntuar-les i poder optar a l’adjudicació de les places. Entre els criteris de baremació figura la presentació d’un pla d’activitats durant l’estada al campament, que haurà de contindre un simulacre d’evacuació i estar d’acord amb la conservació de la naturalesa.

Fecha: 28/12/2023